text: Fem lokale naturperler kæmper om plads i kanon
  14 oktober 2018 kl. 16.02
  Gudenåens kilder, Vejle Ådal, Trelde-skovene, Filsø og Mandø er blandt 30 nominerede naturområder til at nå med blandt de 15 naturperler, der får plads i den endelige udgave af Danmarks Naturkanon.
  Der er kommet i alt 1.671 forslag til steder, der skulle med i den nye naturkanon. Alle forslag er blevet vurderet af juryen, som nu har udvalgt de 30 nominerede natursteder, hvoraf de fem altså findes i TV SYD sendeområde.
  Nu og frem til den 4. november, kan man hjælpe sine favoritsteder det sidste stykke – til den endelige udgave af Danmarks Naturkanon.
  Det gør man ved at dele naturoplevelser, som man har haft på stederne. Juryen bruger oplevelserne til at træffe deres endelige beslutning.
  Danmarks Naturkanon vil i sin endelige form indeholde 15 steder i Danmark, hvor naturen er noget helt særligt, og som samtidig er en oplevelse at besøge.
  Danmarks Naturkanon er klar inden jul.
  Sådan udvælges naturomåderne
  Den enkelte lokalitet skal have en smuk natur og noget særligt, der er værd at besøge.Lokaliteten skal have en væsentlig biologisk, geologisk eller landskabelig værdi.Der skal være offentlig adgang til hele lokaliteten eller til væsentlige steder inden for den.Der skal være mindst én specifik geografisk lokalitet som nemt kan formidles og være en naturlig indgang for dem, der vil besøge naturområdet.Ved den endelige udvælgelse skal juryen lægge vægt på de forslag, som bedst opfylder kriterierne.
  
  